ອອສເຕຣເລຍເກັບພາສີ ປົວແປງຜົນກະທົບ ຈາກໄພນໍ້າຖວ້ມ
ອອສເຕຣເລຍປະກາດເກັບພາສີໃໝ່ ເພື່ອນໍາໄປເປັນທຶນ ໃນການບູລະນະ ສ້າງສາປະເທດ ທີ່ໄດ້ຮັບຄວາມເສຍຫາຍ ຍ້ອນໄພນໍ້າຖ້ວມ
ນາຍົກລັດຖະມົນຕີອອສເຕຣເລຍທ່ານນາງ Julia Gillard ໄດ້ປະກາດກ່ຽວກັບການເກັບພາສີໃໝ່ເພື່ອເອົາໄປເປັນທຶນ ຊ່ອຍໃນການບູລະນະສ້າງສາປະເທດຊາດຈາກໄພນໍ້າຖ້ວມ ຮ້າຍແຮງນັ້ນ ໃນການເຄື່ອນໄຫວທີ່ຈະເປັນການທົດສອບ ຄວາມໝັ້ນຄົງຂອງພັກຂອງທ່ານນາງ ໃນຖານະເປັນພັກທີ່ ມີສຽງສ່ວນຫຼາຍ ແຕ່ພຽງໜ້ອຍດຽວເທົ່ານັ້ນ ຢູ່ໃນສະພາ ແຫ່ງຊາດ ທ່ານນາງ Gillard ກ່າວໃນວັນພະຫັດມື້ນີ້ວ່າ ທ່ານນາງບໍ່ ມີຄວາມສົງໄສໃດໆເລີຍວ່າ ຊາວອອສເຕຣເລຍສ່ວນໃຫຍ່ ແມ່ນພ້ອມແລ້ວທີ່ຈະໃຫ້ເງິນຊ່ອຍເຫຼືອ ໃນການດຳເນີນຄວາມພະຍາຍາມ ເພື່ອບູລະນະ ສ້າງສາປະເທດຊາດຄືນໃໝ່ ຊຶ່ງຄາດວ່າລັດຖະບານຕ້ອງໄດ້ໃຊ້ຈ່າຍເງິນຫຼາຍກວ່າ 5 ພັນ ລ້ານໂດລານັ້ນ ການເກັບພາສີລາຍໄດ ້ເປັນເວລານຶ່ງປີທີ່ວ່ານີ້ຈະມີຜົນບັງຄັບ ສະເພາະ ແຕ່ພວກທີ່ມີລາຍໄດ້ຫຼາຍກວ່າ 50,000 ໂດລາຕໍ່ປີທໍ່ນັ້ນ ແຕ່ແນວໃດກໍຕາມ ມາດຕະການດັ່ງກ່າວ ຈຳເປັນຈະຕ້ອງໄດ້ຮັບການອະນຸມັດ ຈາກສະພາ ແຫ່ງຊາດ ບ່ອນທີ່ພັກແຮງງານຂອງທ່ານນາງ Gillard ຕ້ອງໄດ້ຮັບການສະໜັບສະໜຸນ ຈາກສະມາຊິກນິຍົມແນວທາງເດີມຫົວອິດສະຫຼະ 3 ຄົນ ແລະສະມາຊິກຄົນນຶ່ງ ຈາກພັກນິ ຍົມສະພາບແວດລ້ອມ Green Party ທີ່ອຽງຊ້າຍນັ້ນ ຈຶ່ງຈະຢູ່ລອດໄດ້